Къэпщытэныгъэхэр йокIуэкI
ДэнэкIи хуэдэу, Бахъсэн районым хыхьэ курыт еджапIэхэм, сабий гъэсапIэхэм я бжэхэр фокIадэм и 1-м къыхузэIуахыжынущ щIыналъэм и ныбжьыщIэ-хэм. Ахэр гъэ еджэгъуэщIэм зэрыхуэхьэзырыр мы махуэхэм къапщытэ а Iуэхугъуэм къыхузэрагъэпэща комиссэ щхьэхуэм.
Районым еджапIэу итыр псори зэхэту 20-м щIегъури, абыхэм ящыщу и нэхъыбапIэм къэпщытэныгъэхэр щекIуэкIащ. А гупым хэтщ Бахъсэн щIыналъэм и админист- рацэм, егъэджэныгъэмкIэ щIыпIэ департаментым я унафэщIхэр, УФ-м и МВД-м Бахъсэн щIыналъэм щиIэ къудамэм, Бахъсэн къалэмрэ Бахъсэн районымрэ МафIэс къэмыгъэхъунымкIэ и къулыкъущIапIэм я IэщIагъэлIхэр, жылагъуэ зэгухьэныгъэхэмрэ хъыбарегъащIэ IэнатIэхэмрэ я лIыкIуэхэр, нэгъуэщIхэри. Гупым къапщытэ еджапIэхэмрэ гъэсапIэхэмрэ зэгъэпэщыжыныгъэ лэжьыгъэхэр зэрырагъэкIуэкIа щIыкIэр, абыхэм я фIагъыр е ябгъэдэлъ щыщIэныгъэхэр наIуэ къащIу.
КъэпщытакIуэхэр здэщыIа IуэхущIапIэхэм ящыщ куэдым щхьэгъубжэщIэхэр, бжэщIэхэр хагъэуващ, лъэгущIэхэр ирадзащ, зытхьэщIыпIэхэр, шхапIэхэр, медицинэ пэш-хэр зыхуей щыхуагъэзэжащ. Апхуэдэу гулъытэ щхьэхуэ хуащI хуабэр, электрокъарур зрикIуэну бжьамийхэм. Абыхэм щыщIэныгъэ яIэкъым. Гупыр иужьрейуэ здэщыIар Жанхъуэтекъуэрэ Зеикъуэрэ дэт курыт школхэмрэ гъэсапIэхэмрэщи, абыхэми Iуэхур щытэмэмщ.
Бахъсэн щIыналъэм и администрацэм и Iэтащхьэм и япэ къуэдзэ Къэзан Заур зэрыжиIэмкIэ, егъэджэныгъэ-гъэсэныгъэ IуэхущIапIэхэр зэпэщу гъэ еджэгъуэщIэм ирихьэлIэжыным гулъытэшхуэ щыхуащI щIыпIэм. А Iуэхум хухахащ сом мелуани 6-м щIигъу.
Комиссэм хэтхэм я лэжьыгъэм пащэнущ шыщхьэуIум и 4 пщIондэ.
ЖЫЛАСЭ Маритэ.
